Цікавая традыцыя, звязаная з велікодным сталом, існуе на Глыбоччыне. У сям’і Марыны Хрол з вёскі Мацюкова ўжо гадоў сто пяцьдзясят на Вялікдзень вырабляюць масленага барана. Пушысты шэдэўр з галавой, хвосцікам і нібы сапраўднай воўнай гатуюць са звычайнага хатняга масла. Як расказвае сама гаспадыня, праца нескладаная, але вельмі карпатлівая — на двухкілаграмовага барана давядзецца патраціць каля чатырох гадзін. Як правіла, ён стаіць пасярэдзіне велікоднага стала і ў першы і другі дзень свята яго не чапаюць — ядуць ужо пасля. Выключэнне толькі для гасцей, якія вельмі моцна хочуць яго пакаштаваць.